Papersnake/gushiwen huggingface dataset:
送何龙友北上
李孙宸（明代）

十载公车意，飞腾老擅场。剑看龙正跃，吾避雁为行。

玉署莺簧早，金河柳线长。此时客思好，尺素远相望。
和兖弟与梁况之学士同作四绝句·右二首并和
苏颂（宋代）

湖上归时暮气侵，松香花露拂巾簪。
万家灯火沙河里，月色相和廓暝阴。
次李商稳无题韵 其二
周旋（明代）

蝉鬓轻盈不耐风，水亭帘幕怕朝东。瑶笺锦字无人寄，碧海青朝有路通。

倦态谩同芳草弱，愁颜不分小桃红。天涯荡子经年去，踪迹东西类转蓬。
和东坡送仲天贶王元直六言韵五首 其三
刘季孙（宋代）

府下莫非群隽，坐中不见三明。远意关河马首，静吟笔砚泉声。
挽吴明可给事 其一
陈傅良（宋代）

诸老俱沦落，流风日转移。独怀忧国意，长说渡江时。

姓字谁如此，功名早不疑。却收湖海气，燕坐雪垂颐。
偈颂十二首 其六
释安永（宋代）

甚生标格，与么奇特。甚生标格，如是富贵。未离兜率降王宫，天上人间无比类。

万国来朝仰圣明，南山又见添苍翠。
午眠
陈遹声（清代）

炉香初爇茗初烹，一榻萧然暑气清。梦醒蝉嘶桐叶院，秋来虫上豆花棚。

消閒棋酒过三伏，权领图书拥百城。小院疏帘无客到，抛书欹枕听鸣莺。
谢袁子久观察赠马
李嘉乐（清代）

驴背寻诗味饱谙，拟将行李一囊担。驰名已觉输中驷，赠别偏劳释左骖。

备位八驺君可致，起家五马我何堪。鞭丝遥指青州路，覂驾毋贻旧友惭。
天仙子
丘崇（宋代）

畏暑只嫌秋较晚。不道玉楼人渐远。此情那解却清凉，肠欲断。

愁无限。安得冰壶还照眼。

妙舞蹁跹歌宛转。走遍京华何处见。清眠无梦到西州，馀香浅。

银钩软。唯仗锦书聊自遣。
洪秀才乞颂
释慧远（宋代）

列圣丛中独许君，空王令下急翻身。
会须别有拿云手，指出威音那畔人。
羁馆除夕读老庄合刻漫赋十章 其二
郭之奇（明代）

故乡今夜且遥思，羁馆何须叹远而。蝶梦春来应易入，牛刀岁久莫轻遗。

天心犹籥容千古，物象为刍竞一时。此夕身依年共得，人间世与腊空移。
六国论
苏轼（宋代）

春秋之末，至于战国，诸侯卿相，皆争养士自谋。其谋夫说客、谈皆雕龙、坚白同异之流，下至击剑扛鼎，鸡鸣狗盗之徒，莫不宾礼。靡衣玉食，以馆于上者，不可胜数。越王勾践有君子六千人，魏无忌、齐田文、赵胜、黄歇、吕不韦皆有客三千人，而田文招致任侠奸人六万家于薛，齐稷下谈者亦千人，魏文侯、燕昭王、太子丹，皆致客无数，下至秦、汉之间，张耳、陈余号多士，宾客厮养皆皆下俊杰，而田横亦有士五百人。其略见于传记者如此。度其余当倍官吏而半农夫也。此皆役人以自养者，民何以支而国何以堪乎？

苏子曰：此先王之所不能免也。国之有奸，犹鸟兽之有鸷猛，昆虫之有毒螫也。区处条别，使各安其处，则有之矣；锄而尽去之，则无是道也。吾考之世变，知六国之所以久存，而秦之所以速亡者，盖出于此，不可不察也。夫智、勇、辩、力，此四者皆皆民之秀杰也，类不能恶衣食以养人，皆役人以自养也。故先王分皆下之富贵与此四者共之。此四者不失职，则民靖矣。四者虽异，先王因俗设法，使出于一：三代以上出于学，战国至秦出于客，汉以后出于郡县，魏晋以来出于九品中正，隋、唐至今出于科举。虽不尽然，取其多者论之。六国之君虐用其民，不减始皇二世，然当是时百姓无一叛者；以凡民之秀杰者，多以客养之，不失职也。其力耕以奉上，皆椎鲁无能为者，虽欲怨叛，而莫为之先，此其所以少安而不即亡也。

始皇初欲逐客，用李斯之言而止；既并皆下，则以客为无用。于是任法而不任人，谓民可以恃法而治，谓吏不必才，取能守吾法而已。故堕名城，杀豪杰，民之秀异者散而归田亩，向之食于四公子、吕不韦之徒者，皆安归哉？不知其槁项黄馘以老死于布褐乎？亦将辍耕太息以俟时也？秦之乱虽成于二世，然使始皇知畏此四人者，使不失职，秦之亡不至若是其速也。纵百万虎狼于山林而饥渴之，不知其将噬人。世以始皇为智，吾不信也。

楚汉之祸，生民尽矣，豪杰宜无几；而代相陈豨过赵从车千乘，萧、曹为政，莫之禁也。至文、景、武之世，法令至密，然吴濞、淮南、梁王、魏其、武安之流，皆争致宾客。岂惩秦之祸，以谓爵禄不能尽縻皆下士，故少宽之，使得或出于此也邪？

若夫先王之政则不然，曰：“君子学道则爱人，小人学道则易使也。”呜呼，此其秦汉之所及也哉？
好事近·凉夜摘花钿
姜夔（宋代）

凉夜摘花钿，苒苒动摇云绿。金络一团香露，正纱厨人独。朝来碧缕放长穿，钗头挂层玉。记得如今时候，正荔枝初熟。
和南海王殿下咏秋胡妻诗 其三
王融（南北朝）

倾魄属徂火，摇念待方秋。凉气承宇结，明熠素阶流。

三星亦虚映，四屋惨多愁。思君如萱草，一见乃忘忧。
山居杂诗九十首 其八十七
曹勋（宋代）

初意得闲适，处处期登临。岂谓病见拘，未能摅灵衿。

小滞广莫愿，恐辜云水心。强半人事尔，无令成侵寻。
浣溪沙 夜愁
吴琪（清代）

烟景蕤蕤锁夕阳。宿鸦啼断暮钟长。夜深轻卷玉钩凉。

月上梨枝猧睡暖，风吹兰幄燕飞忙。不禁花底画衣香。
董叔震书堂
戴复古（宋代）

数椽深巷底，朝夕自委蛇。
勋业时看剑，诗书日下帷。
古碑遮素壁，破砚浴清池。
灯火伊吾夜，犹如未第时。
四绝赠马浩然法师·木公
葛立方（宋代）

餐霞吸瀣炯方瞳，时着青裙拜木公。
玉女投壶天为笑，却来绣岭伴仙翁。
与正信庵吴居士
释慧空（宋代）

心外有佛不名信，自心是佛亦非信。信尽心亡佛亦非，那吒手把金刚印。
将赴吴兴登乐游原一绝
杜牧（唐代）

清时有味是无能，闲爱孤云静爱僧。
欲把一麾江海去，乐游原上望昭陵。
苦吟
贯休（唐代）

河薄星疏雪月孤，松枝清气入肌肤。

因知好句胜金玉，心极神劳特地无。
读书堂
邝元乐（明代）

名公自昔藏修地，茅屋斜连水面开。绕槛风云閒白昼，沿阶花木净黄埃。

曲肱几见周公梦，吹杖曾承大乙来。壮志十年虚谏草，台星夜照读书台。
三月三日龙门舟次
郭之奇（明代）

三月三日春气足，春浮海外无拘束。千舻百苇载春流，春山春拘为谁绿。

自居涯角四经春，满怀春事畴堪属。清明上巳漫从时，洗旧淘新未免俗。

无花无酒对烟风，远望高歌尽一曲。岂知歌尽出春愁，一寸柔肠春断续。

春初春仲又春三，九十春光如转烛。春光于世独何求，久客依人多忤触。

人生有情空自毒。春去春回那可赎。我亦欲东与春归，安能居此为春促。
吴学士席上作
王令（宋代）

尘沙欺客日冥冥，喜对贤豪耳目清。
烂漫共夸文字饮，欢娱谁忆管弦声。
风牵翠幕灯相照，月挂朱帘酒屡倾。
後夜想当繁剧处，梦魂还绕北池行。
题唐元徵乃兄渔唱晚晴册 其三
袁宗道（明代）

棐几何所有，诗卷三两束。惟应欸乃声，时与吾伊续。
赠崔道士
杜荀鹤（唐代）

四海兵戈无静处，人家废业望烽烟。

九华道士浑如梦，犹向尊前笑揭天。
春帖子 妃嫔閤
王安中（宋代）

曈昽晓日上金铺，的皪春冰泮玉壶。绣户绿窗尘不到，凝酥点就辋川图。
英宗皇帝挽辞二首
王安石（宋代）

御气方尊极，乘云已泬寥。
衣冠万国会，陵寝百神朝。
夏鼎传归启，虞羹想见尧。
谁当授椽笔，论德在琼瑶。
宜风市作
赵蕃（宋代）

不误晨霜白，但惊浓雾黄。
过桥初有迹，著木顿生光。
未怕寒如许，殊胜雨见妨。
燎薪仍酌酒，一笑作哄堂。
水调歌头（次宋＿·韵）
韩淲（宋代）

嘉节已吹帽，谁复见南山。南山佳处，台上云绕一溪环。犹记使佳同醉，化鹤千年何在，今古自应慳。胜事漫陈迹，风物只高寒。

都莫问，归酒畔，集毫端。等闲吟笑而已，赖有孔融尊。伟矣广平心致，赢得相遭淡泊，感旧唱酬间。且看小斋菊，抵掌共凭阑。
论交
李复（宋代）

市井苟喜毫釐亲，节义动以肝胆许。馀耳兆乱在交初，管鲍论胆偶多与。

情伪安能尽一言，是非必欲期千古。尼父已远不得复，梦寐恍惚与神遇。
偈颂一百五十首
释心月（宋代）

三种病二种光即不问，且如何是法身。
不识庐山真面目，只缘身在此山中。
早起见雪
利登（宋代）

折竹声高晓梦惊，寒鸦一陈噪冬青。
起来檐外无行处，昨夜三更犹有星。
楚天遥过清江引·花开人正欢
薛昂夫（元代）

花开人正欢，花落春如醉。春醉有时醒，人老欢难会，一江春水流，万点杨花坠。谁道是杨花？点点离人泪！
回首有情风万里，渺渺天无际。愁共海潮来，潮去愁难退，更那堪晚来风又急！
夜泊
杨岱（清代）

夜船将泊棹歌齐，芳草萋萋野路迷。只有断猿无宿处，最高枝上彻明啼。
酬邵尧夫见示安乐窝中打乖吟
司马光（宋代）

安东窝中自在身，犹嫌名字落红尘。
醉吟终日不知老，经史满堂谁道贫。
长掩柴荆避寒暑，只将花卉记冬春。
料非闲处找乖客，乃是清朝避世人。
方诸曲
谢燮（南北朝）

望仙室。仰云光。绳河里。扇月傍。井公能六著。玉女善投壶。

琼醴和金液。还将天地俱。
再用前韵寄蔡天启
王安石（宋代）

蔡侯东方来，取友无所挟。
翛翛一囊衣，偶以一书笈。
定林朝自一，有匕或无筴。
时时羹藜藿，镬大苦难燮。
骄顽遂敢侮，有甚观骈胁。
澹然山谷中，变色未尝辄。
始见类欺魄，寒暄粗酬接。
从容与之语，烂漫无不涉。
奇经可治疾，秘祝可解魇。
巫医之所知，瞽史之所业。
载车必百两，独以方寸摄。
微言归易悟，疾若髭赴镊。
天机信卓越，学等何足躐。
纵谈及既往，每与唐许协。
扬雄尚汉儒，韩愈真秦侠。
好大人谓狂，知微乃如谍。
惟初造文字，人惑鬼愁慑。
秦愚既改罪，新眊仍易叠。
六书遂失指，隶草矜敏捷。
谁珍坛山刻，共赏兰亭帖。
东京一祭酒，收拾偶予惬。
少尝妄思索，老懒因退怯。
侯方习篆籀，寸管静尝厌。
深原道德意，助我耕且猎。
昔功恐唐捐，异味今得饁。
京口媚学子，追师尝劫劫。
陆赢淮汴粮，水僦湖海艓。
远求而近遗，如目不见睫。
伪凤易悦楚，真龙反惊叶。
闻予再三叹，往往心不厌。
或自逸而走，或呿而不嗋。
或嗤元郎漫，或訾白翁嗫。
铄金徒欲消，韫玉岂愁浥。
贤愚有定分，咄汝无喋喋。
跨鞍随我游，曳屣联我跕。
照泉挹清泚，跂石缘嵬嶪。
东陂数鯈鱼，西崦追蛱蝶。
翳林窥抟黍，藉草听批颊。
黄寻远莲须，红阅邻杏靥。
荏苒光景流，杨园忽无叶。
扶痾归未久，吾见喜宁帖。
褰裳告我去，禄仕当随牒。
萧晨秣款段，归骑得追蹑。
谓言循东路，复出西城堞。
行矣忍羁旅，无鱼勿弹铗。
天闲久索骥，骏足方腾蹀。
长驱勿骄矜，小踠亦勿惵。
鹏飞九万里，勿借风一箑。
溟波浩难穷，勉自养鳞鬣。
爵禄实天械，功名为接摺。
宁能复与我，摇漾秦淮檝。
附书勿辞频，隔岁期汉箧。
九曲
许及之（宋代）

九转多洄洑，觞行得演迤。休将比金谷，除此只东篱。
采药径
朱元升（宋代）

黄精与铭吻，貌同性相反。
寄诗径中人，采时高著眼。
寄耿天骘二首 其二
郭祥正（宋代）

北山曾赏浪山梅，梅蕊含冰一半开。国老自亡梅自发，送梅人在亦悲哀。
潇湘八景画·山市晴岚
朱瞻基（明代）

茅屋几家山下住，长桥遥接山前路。
湖天雨过晓色开，满市晴岚带烟树。
远山近山杳霭间，前村后村相弥漫。
浮蓝积翠久不散，悬崖滴露松稍寒。
湘市老人头半白，琴仆从容随杖舄。
林外青帘卖酒家，山殽野蔌渔樵客。
洞庭春来湖水生，君山到处花冥冥。
波光澄涵横素练，树色掩映开银屏。
抚景徘徊看未足，飒飒天风满林麓。
何人独倚岳阳楼，长笛数声山水绿。
示李才翁宣教
释慧远（宋代）

吾官学佛几经秋，梦裹书空醒便休。
会得三吴灭门句，也须亲到百花洲。
游武昌寒溪西山寺
苏轼（宋代）

连山蟠武昌，翠木蔚樊口。
我来已百日，欲济空搔首。
坐看鸥鸟没，梦逐麏?走。
今朝横江来，一苇寄衰朽。
高谈破巨浪，飞屦轻重阜。
去人曾几何，绝壁寒溪吼。
风泉两部乐，松竹三益友。
徐行欣有得，芝?在蓬莠。
西上九曲亭，众山皆培塿。
却看江北路，云水渺何有。
离离见吴宫，莽莽真楚薮。
空传孙郎石，无复陶公柳。
尔来风流人，惟有漫浪叟。
买田吾已决，乳水况宜酒。
所须修竹林，深处安井臼。
相将踏胜绝，更裹三日糗。
戏和三绝·傀儡
楼钥（宋代）

假合阴阳有此身，使形全在气和神。
王家幻戏犹坚固，线索休时尚木人。
代张京尹贺皇太子生辰三首
彭龟年（宋代）

问寝随天子，论经有帝孙。
千年几神圣，四世一乾坤。
盛德从心远，灵源自古存。
欲知天意近，九月似春温。
相和歌辞。怨诗二首
姚氏月华（唐代）

春水悠悠春草绿，对此思君泪相续。

羞将离恨向东风，理尽秦筝不成曲。

与君形影分胡越，玉枕终年对离别。

登台北望烟雨深，回身泣向寥天月。
铁犀行
冯廷櫆（清代）

武都怒特西入水，空舲野牛蹑空起。逆潮蹴踏沔江滨，夜吼霜天犹掉尾。

惊涛下撼鼋鼍宫，腥风促浪打沙觜。群鱼跳波鲛人避，一见凛然慑生气。

乖龙恃势不受降，鳞间出火光射地。老牛斗酣两角折，兀然不动化为铁。

风剥雨蚀三千年，垂胡犹带战时血。即今江水白于银，潮平岸稳沙无痕。

渔舠一叶飞夏口，龙骧千斛奔荆门。篙工舵师坐收值，岂知铁犀与有力。

事往功成那可说，倒卧寒江千尺雪。
杂歌谣辞。郑樱桃歌
李颀（唐代）

石季龙，僭天禄，擅雄豪，美人姓郑名樱桃。

樱桃美颜香且泽，娥娥侍寝专宫掖。后庭卷衣三万人，

翠眉清镜不得亲。官军女骑一千匹，繁花照耀漳河春。

织成花映红纶巾，红旗掣曳卤簿新。鸣鼙走马接飞鸟，

铜驮琴瑟随去尘。凤阳重门如意馆，百尺金梯倚银汉。

自言富贵不可量，女为公主男为王。赤花双簟珊瑚床，

盘龙斗帐琥珀光。淫昏伪位神所恶，灭石者陵终不误。

邺城苍苍白露微，世事翻覆黄云飞。
万柳堂怀古 其一
贾虞龙（清代）

廉公清兴酒颜酡，红豆抛残《白纻歌》。三叠笙簧云外散，六朝烟雨梦中过。

尊前秋水开蟾镜，槛畔山光淡绿蛾。惆怅更无花解语，高楼凭遍晚风多。
远游
罗椅（宋代）

因梦吴云赋远游，江花扶柁水悠悠。
半轮月散千山影，一叶舟胜万斛愁。
天气渐於寒食近，春风祗到牡丹休。
水程孤冷难为夜，起吸沧江当拍浮。
奉和子华秋怀四首
陆文圭（元代）

痛饮消愁酒，愁城未肯降。
阴风吹北户，斜日上西窗。
艰食县禾亩，苛征及嘏江。
何曾人官府，深愧高门庞。
清平乐
林瑛佩（清代）

青苔庭院。梁畔呢喃燕。飞向风前试新剪。蹴落杨花几片。

无情春色偷归。等闲断送芳菲。独剩夜阑明月，影来扶上花枝。
寄洛下王彝训先辈二首 其一
齐己（唐代）

贾岛存正始，王维留格言。千篇千古在，一咏一惊魂。

离别无他寄，相思共此门。阳春堪永恨，郢路转尘昏。
栏杆
蔡见先（清代）

几番打扫仗园丁，静把莺声仔细听。十里芰荷香暗度，一楼风月酒初醒。

不教花信三春漏，恰对山光半角青。入夜有人閒倚久，笑看团扇扑流萤。
题过所画枯木竹石三首
苏轼（宋代）

老可能为竹写真，小坡今与石传神。
山僧自觉菩提长，心境都将付卧轮。
散木支离得自全，交柯蚴蟉欲相缠。
不须更说能鸣雁，要以空中得尽年。
倦看涩勒暗蛮村，乱棘孤藤束瘴根。
惟有长身六君子，依依犹得似淇园。
彭澄之告以卜筑佐之一缗一石二绝句以为亲旧倡 其一
曾丰（宋代）

今难复用古橧巢，头上应须盖把茅。金屋少为书所绐，数椽新拟卜西郊。
送荃翁张端义之惠阳
李昴英（宋代）

吹面东风竖绿蓑，诗翁七十醉婆娑。
放怀自号天随子，知我无如春梦婆。
吟有小奚磨破砚，卧看赤脚踏行窝。
太湖争似黄湾阔，高浪粘天独笑过。
暮春游火星岩同尹瞻联句
柳拱辰（宋代）

千里熙醇政，灵岩喜访寻。
登临云拥座，穿径筍成林。
乐逐天风远，尘随宿雾沈。
绮罗红作队，冠盖绿交阴。
下顾关河小，寒知洞壑深。
松枯存旧节，花老见初心。
旌棨岚光润，罇罍野气侵。
朋游敦雅契，吏隐共知音。
□愧翁归拙，难攀子厚吟。
城楼传晚角，绮陌骑駸駸。
四时田园杂兴六十首·其七
范成大（宋代）

寒食花枝插满头，茜裙青袂几扁舟。
一年一度游山寺，不上灵岩即虎丘。
婉儿怨戏柬敬承五首 其一
冯琦（明代）

昨日开金屋，君恩别处新。难将织锦意，去比浣纱人。

只自怜中妇，谁当念下陈。嫁郎何太早，不敢怨前薪。
十月二十日，恭闻太皇太后升遐，以轼罪人，
苏轼（宋代）

巍然开济两朝勋，信矣才难十乱臣。
原庙固应祠百世，先王何乱活千人。
和熹未圣犹贪位，明德虽贤不及民。
月落风悲天雨泣，谁将椽笔写光尘。
周德远植瑞香于窗前戏成一绝
王十朋（宋代）

主人贪睡为贪香，花植窗前意味长。见说有时魂梦里，化为蝴蝶绕花旁。
夏日双树园閒居檃括昔人成语作十绝句 其二
胡应麟（明代）

乞得真形图，五岳在指掌。抚琴一动操，欲令众山响。
天津八景 其一 拱北遥岑
李东阳（明代）

百尺高楼拱帝廷，北山秋望入空冥。太行西带城烟碧，碣石东空海树青。

吟客放怀朝拄笏，使游翘首夜占星。监司正属埋轮地，一夜朝天梦几醒。
鲧庙
李复（宋代）

治水弗绩鲧当殛，逃入羽渊为黄能。
韩山东北有荒庙，豕象冕黄吁怪哉。
乡社养牲禁畜豕，恐触神怒风雷灾。
秦汉以来不读礼，祝尸鼎俎如优俳。
魂魄久与魑魅杂，野妖阴怪恁草莱。
高山南北二千里，谽豁凿断龙门开。
昆仑长河走出海，神禹功大不可携。
后王书称嗣天子，永为万世严祠斋。
为崇王像备冠舄，寝庑敞侈完倾摧。
明饬有司正礼典，春秋致祭吾自来。
浦田观秋稼
陈良珍（明代）

解组萧条返故园。时来秋稼满江村。郊原瑟瑟金风动，禾黍江江玉露繁。

白发盘餐供野老，清时箫管荐曾孙。江天一曲升平乐，击壤重歌圣主恩。
登白马潭
杜甫（唐代）

水生春缆没，日出野船开。宿鸟行犹去，丛花笑不来。

人人伤白首，处处接金杯。莫道新知要，南征且未回。
偕方次云饯孙守月下同归戏成
黄公度（宋代）

北陌争迎丞相车，南郡新分刺史符。
弩矢纷纷夹道趋，旌旗猎猎照通衢。
一时冠盖事奔走，车马不许停斯须。
贤愚贵贱俱物役，始觉名利真区区。
我亦年来忝簪绂，苛礼羁人日湮汨。
往来叨沐主人恩，陶母不恪千金发。
平明联辔逐西风，归路三更踏明月。
解貂野店贳浊酒，醉罢高谭偃溟渤。
风尘薄宦君勿悲，犹胜低回场屋时。
乌帽白袍青竹榻，短檠终夜照红蜡。
拟西北有织妇
陈一松（明代）

西北有织妇，寂寂深闺里。朝朝弄机丝，纷纷不成理。

霜月夜孤明，悲风四坐起。谁云无所思，良人在万里。

言欲穿寒衣，经纬乱如此。仰盼双飞禽，妾身差可拟。

借问从王师，烽火何年已。
满庭芳（初春）
李处全（宋代）

乳燕将雏，啼莺求友，江南梅子黄时。欲晴还雨，烟外看成丝。迎黄风来麦陇，吹饼饵、香入书帷。行吟处，溪翁说我，不似去年衰。

方池。荷出水，朱榴倚槛，粉＿穿篱。有吾曹我辈，把酒寻诗。醉去黑甜一枕，炉烟袅、花影斜晖。家山乐，南窗寄傲，唯有晦罨知。
送签判雍秘丞还朝
刘敞（宋代）

我有幕中士，名高天下闻。方从玉堂召，欲就子虚文。

相得已非早，送归宁易分。期君望此府，急自致青云。
正月十八日甘棠院
蔡襄（宋代）

天气和柔酒更醇，缓歌花底正青春。
狂花有意怜醉客，撩乱飞红满一身。
次韵陈久道秋雨书事二首 其一
刘才邵（宋代）

寻常秋色高，风力未遽恶。应缘杀气盛，惨淡连沙漠。

林枯日向疏，溪断水初落。闲云亦何心，酿雨添寂寞。

赖有金兰契，新诗慰萧索。盛意难虚辱，终愧笔锋弱。

元知鸾鹤音，异彼藩篱雀。欲泛东篱英，聊庆西畴穫。

区区恋阙心，对酒翻不乐。天祸有时悔，妖氛会清廓。
密雪望行人
谢芳连（清代）

人行犬雪吠，密雪迷村影。欲扣酒家扉，山桥一蓑冷。
鹰窠顶观日出歌
李富孙（清代）

东南泽国横神山，迤逦绵亘无涯垠。鹰窠之顶势萃嵂，但见众涯罗列如儿孙。

秋来木叶脱，崭然露孱颜。狮头岩接九曲径，天风蓬勃难跻攀。

披衣振策凌绝磴。目极巨浸连弯环。惟兹十月逢合朔，黄白同度氐角间。

归墟掣泄晨光动，熹微倒影扶桑暾。哉生一魄但隐见，空中摩荡蛟龙渊。

须臾红霞冲万丈，精光迸出白玉盘。砉然劈开乌与兔，波涛汹涌跳双丸。

银澜沈壁彩，雪浪翻金盆。玉树琪花互掩映，蓬壶瑶阙纷烟煴。

参差岛屿散奇绮，目之所注移神魂。何须访泰岳、蹑崇峦、登日观、窥天门，即此海峤临汤谷，已觉波云灿烂上下相吐吞。

嗟彼祖龙思东渡，射蛟鞭石心烦冤。浮天浩淼不可室，沙中一柱徒空存。

若木枝拂神仙窟，凭高遐瞩称奇观。天鸡三号旦复旦，饱看羲和策驭山之巅。
题宏老空谷
楼钥（宋代）

君看空谷自然空，声有洪纤应则同。
正为中虚声自应，莫将应处做神通。
浪淘沙（次韵史东美洛中作）
赵鼎（宋代）

归计信悠悠。归去谁留。梦随江水绕沙洲。沙上孤鸿犹笑我，萍梗飘流。

与世且沈浮。要便归休。一杯消尽一生愁。傥有人来闲论事，我会摇头。
寄赠元美四首 其一 石耳
李攀龙（明代）

寒岩摘耳石崚嶒，下有波涛气郁蒸。知汝清齐常自爱，不当持供五湖僧。
和方漕孚若游瀑布
陈宓（宋代）

一派能令玉作山，千年那复更愁乾。
初疑云阵漏寒月，乍似鸥群趁急湍。
领客适当晴正好，结亭偏惬暑来看。
知君欲奉潘舆乐，千乘何如此地安。
浣溪沙 新月
叶小纨（明代）

纤影黄昏到小楼。弱云扶住柳梢头。捲帘依约见银钩。

妆镜慵开才出匣，蛾眉学画半含愁。清光先自映波流。
答张芷园太史
周子显（明代）

相看意气昔时同，犹忆琴樽纳晚风。海鹤唳惊庄蝶梦，林花啼染杜鹃红。

烽烟不断连城市，词赋何须问拙工。愁听鼓鼙催日暮，挥戈谁是鲁连公。
陇头吟
王维（唐代）

长安少年游侠客，夜上戍楼看太白。
陇头明月迥临关，陇上行人夜吹笛。
关西老将不胜愁，驻马听之双泪流。
身经大小百余战，麾下偏裨万户侯。
苏武才为典属国，节旄落尽海西头。
次韵毛漳州遣价为寿二首 其二
许及之（宋代）

充位无功得放归，渊明若在耻吾师。旧交动色知毛檄，故里分甘到董帷。

顾我已沦诃谴域，如君合建太平基。竞传报政趋严召，远业真堪济此时。
句 其三十
王随（宋代）

晚细雨馀岚叠翠，碧江风细浪成纹。
池亭待月二首
李弥逊（宋代）

轻雷不成雨，风砌旋搘床。
山乱云行曲，楼高月路长。
柴门非故国，戎马尚它乡。
笳鼓悲清暝，关河思不忘。
和新友黄太安见寄韵
黎光（明代）

便佳楼上忆凭观，万里风尘正渺漫。拟谓江湖长结社，岂知京国久为官。

华勋未上麒麟阁，白笔叨簪獬豸冠。几度怀君清不寐，乌台霜月五更寒。
朝中措 湖堤晚归，望葛领诸山倒影水中，昔
张翥（元代）

梅花处处满枝开。酒力荡吟怀。烟染藏鸦万缕，东风扶起春来。幽禽啼树，戏鱼跳日，水碧如苔。若个仙翁画得，翠微倒影楼台。
古意三首
张耒（宋代）

园中杨柳树，飞舞似含羞。
如何风静处，尽放眼中愁。
和河阳王宣徽九日平嵩阁宴集
司马光（宋代）

九日英僚集，千秋胜赏同。
飞桥贯河渚，危阁压霜风。
金散黄花泛，雷惊叠鼓通。
百常高鸟外，万里寸眸中。
槛底临丹叶，杯中倒碧嵩。
来云低拂座，去雁无深空。
吹帽陪游阻，折旌结想丛。
风流免堙灭，邹湛倚羊公。
七月十五夜云心邀泛北湖
萧立之（宋代）

凉透秋衣不忍眠，更何处觅蕊珠仙。水光夜气无三伏，人影花阴共一船。

菱藻有香风四合，地天无际月双圆。碧筒剩对青山吸，此乐人间几百年。
庆朱良德寿五十
韩雍（明代）

去岁我当知命年，朱君寄我庆寿篇。今年朱君庆知命，越南万里心惓惓。

岂无一尊酒，可以奉寿筵。暮云春树空入望，无由缩地凭书传。

想当新正甫踰旬，祥光瑞气腾吴天。元宵尚隔三四日，君家堂上灯先悬。

倾城人喜初度好，车马杂沓来群仙。簪缨跄跄总名宦，韦布楚楚多英贤。

盖世文章列大轴，惊人诗句堆华笺。朱君见此深感悦，难兄友爱尤忻然。

自言我尝逢此日，我弟执礼心诚虔。今辰景好客又好，款留敢惜囊中钱。

大开天光云影亭，长筵广席罗芳鲜。主翁劝客客酬主，洞庭春酒来如泉。

谩爇沈檀引飞鹤，高烧绛蜡催鸣弦。歌悠扬，舞蹁跹，藏阄筹莫算，分韵诗重联。

捲帘笑看狐南星，似觉瑞彩光于前。寿徵已见心益喜，不惜醉倒先欹眠。

夜深酒阑客散归，又报有客来相连。送迎款洽累数日，里闾谁不称君贤。

玉雪子，贤比肩，爱尔同气心不偏，友恭之义能两全。

高风应使薄俗化，芳誉嬴得儒绅怜。安得天下同此风，坐看民俗如古先。

老我平生半游宦，每逢初度心悽然。何当归老葑溪头，与尔此日相周旋。

况尔昆仲寿绵延，方升之日方至川。西岭千秋不改色，蓝田百世常生烟。
幽意
赵崇嶓（宋代）

开帘野水声，倚杖青山色。
幽意在人间，人间不相识。
一落索 秋闺
陈滟（清代）

眉共远山争秀。可怜长皱。莫将清泪湿花枝，怕花也、和人瘦。

萧瑟秋风望久。郎书无有。欲知日日倚栏愁，但问取、楼前柳。
八月七日同澹人平山堂访桂 其一
宋茂初（清代）

出门百里余，风物便清美。孰为同心人，邂逅忽在此。

病后不自怜，倔强若有恃。忘从辛苦来，翻然各欣喜。

行乐宜及时，惜费真可鄙。此意天公知，秋光为君霁。
过吴江
陈鉴之（宋代）

垂虹四年别，淼淼来梦境。
今晨整芒屦，柳风吹鬓影。
春光彻重渊，蛟困绿波静。
远帆有远处，小立为徐领。
浩歌翁自得，白发乱垂颈。
一室世谁如，三万六千顷。
平生卜邻意，此际味差永。
翁肯平分欤，吾其辨渔艇。
赞三十六祖颂
释印肃（宋代）

国名常自在，王子摩拿罗。
化鹤成菩萨，动止涌禅河。
盐城初夏，雨中诵“不知春去几多时，纱窗几点黄梅雨”之句，用赋十四首 其十二
赵完璧（明代）

别将鼓吹慰诗肠，斗酒芳柑傍海棠。调得玉笙无觅处，青烟低度小䵩黄。
题天关别画赠陈补之衮
湛若水（明代）

分手临对影，形似犹狐疑。抚影重怀人，能生别后思。
送马戴下第客游
姚合（唐代）

昨来送君处，亦是九衢中。此日殷勤别，前时寂寞同。

鸟啼寒食雨，花落暮春风。向晚离人起，筵收樽未空。
送汤丞相帅会稽
韩元吉（宋代）

翰墨英名多士先，经纶长策万方传。
久知燕许文章大，要自皋夔事业贤。
曲水兰亭修竹外，都门祖帐百花前。
去天尺五调元旧，肯使邦人借一年。
寒夜怨
杜漺（清代）

冻草不可结，树寒枝相依。蛾眉夜分明，愁思不得歧。

漏远耳转亲，月落心欲危。孤衾光明灭，照见双凤丝。

双凤何熠熠，羽毛立离离。回眸敛精魄，悲来还自持。

寝兴忽晻暧，息定意旋移。殷勤结良梦，为寄心相知。
偈
知和庵主（宋代）

竹笕二三升野水，松窗七五片闲云。道人活计祇如此，留与人间作见闻。
送僧
释法薰（宋代）

久旱吴田半不收，子今西浙往东州。
且图有展炊巾处，佛法从教烂却休。
题春日载阳卷寿虚舟邓大参初度
王猷（南北朝）

旭日正晴明，遥天祝颂声。孤思先帝许，分部百蛮平。

曲奏南飞雀，乔迁出谷莺。趣装群望切，未便洛英盟。
送郑浮丘被诏重赴京师
王恭（明代）

关河残叶下，征棹复西游。远火台城迥，微霜禁苑秋。

诏书天上出，宣室夜深留。浩荡论经史，时时近冕旒。
忆西湖
洪遵（宋代）

忆昔西湖上，芳醪手自斟。龟游低芰乱，鱼闯小萍沉。

意远山犹迥，心清水共深。三秋未许见，聊向梦中寻。
泊舟维扬寄秦巡简兄芝庭六章 其三
姚燮（清代）

吴门烟水阔，春月记清游。画舫人都老，疏镫雨易秋。

蠡湖惟断雁，天渚但牵牛。闻说衰杨影，萧疏满旧楼。
赋赵守接竹引岩泉
阳枋（宋代）

冰丝实瑟无胶柱，事省庭空引泉注。
为有心随水色清，从教竹傍山腰去。
循除虢虢潺湲，华襟湛彻生灵根。
纵使婆深池自满，尚嫌鲤跃圆荷翻。
破除崖岸非落泊，虚室融融自出白。
通塞默知个里心，媸妍各付水中色。
自来道体如泉流，书夜不舍无春秋。
希音解人幽人听，世间俗俗耳徒箜篌。
沈沈夜永寒声出，宫商寡和鸣琮璧。
山高月冷天地空，寸地希夷无畛域。
架竹主人还记牢，山下出泉常不乾。
凡物不作名利贪，饮水曲肱心自甘。
时乞一瓯空煮茗，快读羲经井九三。
淳熙十五年上高宗徽号三首 其二 册宝升殿用《显安》。
郊庙朝会歌辞（宋代）

有瑑斯宝，有编斯册。导以麾仗，奏以金石。祲威盛容，煌煌赫赫。

巨工奉之，高灵来格。
和梁签判颍州西湖十三题·西湖
苏颂（宋代）

椒泽疏源势不休，绕城冰玉湛寒流。
凫鷖容与菰蒲乱，占得江湖一望秋。
挽觉非先生彭吏部
白玉蟾（宋代）

公本篯仙后，缘何出自闽。东山为别久，西浙得书频。

投老欣添岁，归闲剩得春。满朝俱叹誉，八秩向精神。

见说临终日，鞭霆谒上真。不能躬桂酹，千里一沾巾。
食梅
赵汝腾（宋代）

儿时摘青梅，叶底寻弹丸。
所恨襟袖窄，不惮颊舌穿。
我年不自觉，以我齿尚完。
尝新试一荐，喉棘眉先攒。
岂味虽强餐。人生煎百忧，
算梅未为酸。
方稚川恕斋五绝
曾丰（宋代）

求仁亦多途，取近惟一路。
内恕以及人，知君用心处。
千秋岁（重到桃花坞）
范成大（宋代）

北城南埭。玉水方流汇。青樾里，红尘外。万桃春不老，双竹寒相对。回首处，满城明月曾同载。

分散西园盖。消减东阳带。人事改，花源在。神仙虽可学，功行无过醉。新酒好，就船况有鱼堪买。
难知
梅尧臣（宋代）

自古难知不遇人，朝为蛇鼠暮龙鳞。
魏齐客溺箦中死，亭长妻轻胯下贫。
白石夜歌谁与进，黄金怀印自能伸。
丈夫只患无才业，何恨区区逐路尘。
金陵杂兴二百首
苏泂（宋代）

乌衣巷侧长干寺，暇日闲来看一回。
未觉六朝兴废迹，凄凉先傍眼边来。
老境
陆游（宋代）

白发短欲尽，人嗤心尚孩。
埋盆池潋灩，累瓦塔崔嵬。
软饭三舂米，醇醪九酝醅。
忽然拈笔起，记著早梅开。
三山亭
李昴英（宋代）

山中招提鼎足踞，路如丁字分头入。
还看港汉纷长绳，俯见阜丘才小笠。
班荆坐仆纵之息，争解绿荷撮红粒。
群然饮润忽喧噪，石兀深丛疑虎立。
我起胡床划孤啸，前峰响答松风急。
举头云端尚天半，搘竹扳萝进千级。
约圃杂咏五首 其四 欣托庐
王世贞（明代）

竹为众鸟欣，庐亦吾所爱。不作物我观，彼此两无碍。
临江仙（停云偶作）
辛弃疾（宋代）

偶猜停云堂上坐，晓猿夜鹤惊猜。主人何事太尘埃。低头还说猜，被召又重来。

多谢北山山下老，殷勤一语佳哉。借君竹杖与芒鞋。径须从此去，深入白云堆。
秋意
黄庚（元代）

庭前梧叶雨晴后，江上荻花风起时。
凉透书窗人未觉，葛衣竹簟已先知。
峡山晓起
唵囕香公（明代）

隔林清磬渐无闻，已有睛晖映瀫纹。
扫径不妨留鹤迹，开门只许到鸥群。
寒峰独透千层雪，野水双勾一抹云。
手启香函看宿火，碧烟袅袅古花文。
秋懹
陆游（宋代）

典琴沽市酿，卖剑买吴牛。
鸡黍随时具，江山到处留。
随僧日一浴，笑吏月三休。
安得沅湘客，相从赋远游？
次王待制维舟弄水亭韵
喻良能（宋代）

万里浮江更绝湖，扁舟东人霅川图。
莫言旧菊荒三径，须信中流待一壶。
今日诗筒烦远寄，昔年樽酒记相呼。
立朝大节人能说，月在青天影自孤。
午睡
陆游（宋代）

槐楸阴里绿窗开，天与先生作睡媒。
流汗未乾衣上雨，大声已发鼻端雷。
枕镌松石分琴荐，簟织风漪取笛材。
却起岸巾看汲井，人间车马正氛埃。
李季章参政寄近作绝句次韵答之 其二
韩淲（宋代）

华发差差从满颠，形神才释自蹁跹。角巾东路浑常事，便驾柴车亦可怜。
访晦翁不遇一首
王阮（宋代）

陈良千里赴周公，正值商山去一鸿。
肠断膝行来处路，舞夸空过一番风。
南康六老堂
戴复古（宋代）

庐山脚下开亭馆，柰此千峰百嶂何。
逸少大书池上墨，少陵狂作醉时歌。
碧荷秋老香犹在，好月夜深明更多。
五老揖君天上笑，把杯相对酌金波。
奉和九月九日登慈恩寺浮图应制
王景（五代）

玉辇移中禁，珠梯览四禅。重阶清汉接，飞窦紫霄悬。

缀叶披天藻，吹花散御筵。无因銮跸暇，俱舞鹤林前。
烛影摇红 其三 饯冯深居，翼日，其初度
吴文英（宋代）

飞盖西园，晚秋却胜春天气。霜花开尽锦屏空，红叶新装缀。

时放清杯泛水。暗凄凉、东风旧事。夜吟不绝，松影阑干，月笼寒翠。

莫唱阳关，但凭彩袖歌千岁。秋星入梦隔明朝，十载吴宫会。

一棹回潮度苇。正西窗、灯花报喜。柳蛮樱素，试酒争怜，不教不醉。
蒋迈说易
刘克庄（宋代）

新图别义初拈出，四座皆惊昔未闻。
定是胸中通象数，或于梦里见羲文。
向来夫子编三绝，近世名儒说七分。
自笑腐生尊古注，可能挟册便从君。
饮杭大宗丁香花下
沈廷芳（清代）

垫枝花又垂垂发，走马来看笑退之。绮席乍铺宾不速，琼英相退酒嫌迟。

香生斜日温风候，开占春深夏浅时。为报流莺传好语，玉堂景色胜前期。
河上歌
佚名（先秦）

同病相怜。
同忧相捄。

惊翔之鸟相随而集。
濑下之水因复俱流。
病中有感四首
岳珂（宋代）

秋近夜初长，开窗病骨凉。
心惊嫠妇叹，肘系越人方。
动帐风侵几，窥檐月在床。
呼僮然粥鼎，我欲待晨光。
送杨方叔还山二首
姜特立（宋代）

可人自是难招唤，此去相从定几时。
来岁春风暖行色，隐侯楼上要题诗。
偈颂一百三十六首 其一一一
释惟一（宋代）

节届中秋，凉飙四起。万里无云，一天如洗。明皎皎月上孤峰，香拂拂桂飘庭际。

以我为隐乎，吾无隐乎尔。
海青马生肝
陈伯通（元代）

金符飞下渥洼龙，鞭影轻抟六翮风。耳窍风声闻斗蚁，眼花云影疾惊鸿。

未容骏骨辽东老，已得英名冀北空。一缕红尘江汉捷，天庭不为荔支红。

催荐厨中语未阑，控拳豪客簇雕盘。翠翻云叶并刀乱，冰透霜花楚玉寒。

一吮味甘牙齿滑，十分香彻鼻头酸。梦魂不到鲈鱼鲙，醉眼江湖特地宽。

惊呼乳盎意匆匆，便觉馀香鼻观通。露滴冰盘蓝玉软，风生霜刃碧囊空。

舞娃惊溅罗衣绿，酒客潜消醉脸红。若使昔人知此意，羊头烂熟不成功。
本心参政约游西山分韵得顶字
徐集孙（宋代）

仆仆事行役，度尽千峰顶。
恣览亦云倦，困卧殊未醒。
西爽俄见要，前约欲重订。
结习若犹在，宁复计两胫。
天际豁轻阴，溪头横短艇。
摇手谢篮舆，信步蹋荒径。
适意自忘远，迷途谁为詗。
此翁平生意，故自略畦町。
何妨一笑回，呼童催煮茗。
两年已三至，我如饫五鼎。
无乃大属厌，徒欲逃酩酊。
老笔忽先倡，高标谁与并。
尚记去载游，金碧光炯炯。
何处非吾乡，一气相溟涬。
合欢带 张丽华镜
殷秉玑（清代）

月明飞下瑶天。喜圆晕、尚依然。金粉南朝消欲尽，剩菱花、还伴婵娟。

春山索笑，秋波对语，心事先传。看君王、比肩双坐，桂宫人影如仙。

画楼结绮靓妆妍。是灯前。是花前。一梦繁华酣未醒，早琼魂、化了飞烟。

残脂艳井，清歌玉树，记否当年。照佳人、玉容香颈，可曾还照旧河山。
元祐九年立春
苏轼（宋代）

?此诗四句，前人向以为是卷二十二“立春日小集呈李端二”一诗中的“白啖本河朔”以下四句讹成，其说有理，但因字面差别较大，故不删。
?熊白来北山，猪红削剑南。
春盘得青韭，腊酒寄黄柑。
和蕙岩登塔韵 其二
郑起潜（宋代）

巍倚浮图几曲栏，远山屏翠拥林端。鹏程便好乘风上，不管琼楼高处寒。
池中双鸭甚驯笼赠古灵陈仲
李洪（宋代）

双凫荡漾小池幽，荷叶田田两见秋。
却恨主人官满去，荒陂野水狎轻鸥。
邓掾知言再和暮春诗见视过形推奖有意论诗报
晁说之（宋代）

江左多才士，君诗醉玉红。
几篇愁客恨，九畹任春空。
便欲倾家酿，谁知出谷风。
刘杨名一代，可惜义山穷。
奉使契丹二十八首其二十二学士院端午帖子二
苏辙（宋代）

扬子江心泻镜龙，波如细縠不摇风。
宫中禁捧秋天月，长照人心助至公。
自赋息耕
释智愚（宋代）

叶深烟气暖，粳软骨毛香。巢许垂清节，临流不尔忘。
十一月初八日观雨
方回（元代）

重阳晴过小春天，忽复萧骚雨可怜。
响入竹林全似雪，湿蒸茅舍最宜烟。
战尘洗净无传箭，客路泥深亦着鞭。
三月聚粮岂容易，临风殊觉意茫然。
送僧归金陵白莲庵
释月涧（宋代）

石头城里屋三椽，满屋清香是白莲。皎洁一心何所似，夜深淮水月初圆。
偈颂一百零四首
释绍昙（宋代）

史笔书云，绣闺添线。
爱日舒长，丰年取验。
衲僧不被四时迁，妙丰圆机辘辘转。
喝散岭上白云，制断脚跟红线，
阴极阳生总不知。曝背晴檐，
手摘寒梅。一点两点三四点，
拈花微笑今重见。
寒食郊外
贯休（唐代）

寒食将吾族，相随过石溪。冢花沾酒落，林鸟学人啼。

白水穿芜疾，新霞出雾低。不堪回首望，家在赤松西。
乞数珠赠南禅湜老
苏轼（宋代）

从君觅数珠，老境仗消遣。
未能转千佛，且从千佛转。
儒生推变化，乾策数大衍。
道士守玄牝，龙虎看舒卷。
我老安能为，万劫付一喘。
默坐阅尘界，往来八十反。
区区我所寄，蹙缩蚕在茧。
适从海上回，蓬莱又清浅。
玉楼春
蔡伸（宋代）

星河风露经年别。月照离亭花似雪。宝钗鸾镜会重逢，花里同眠今夜月。

月华依旧当时节。细把离肠和泪说。人生只合镇长圆，休似月圆圆又缺。
岁暮感怀以余年谅无几休日怆已迫为韵
陆游（宋代）

家世本无年，甲子近一周；小子独何幸，七十今平头。
往者收朝迹，亟欲求归休，厚恩许奉祠，得禄岁愈优。
三釜不及亲，顾为妻子留。
何由洗此媿，欲挽天河流。
马玘大夫挽辞
王安石（宋代）

冠盖青门道，知君自少时。
从容他日喜，奄忽暮年悲。
江月明丹旐，湖风冷繐帷。
音容虽可想，材力竟何施。
宾兴宴赋诗二首 其一
金朝觐（清代）

槐花争趁桂花黄，簌簌青芬拂客裳。有子读书真乐事，看君挟策上名场。

秋风展骥嘶长路，春雨听莺到建章。今日堂前将进酒，江南司马一称觞。
依韵和道济秘丞集英殿秋宴作
强至（宋代）

都场百戏已先呈，舞字逡巡列太平。
酒缓天颜应有喜，乐高禁漏不闻声。
晴晖忽傍金茎动，协气偏从玉座横。
何事君臣皆共乐，银台连日奏秋成。
叠蒙林子长和章愈索愈奇未敢遽竖降旗犹能背
虞俦（宋代）

诗情引上碧天高，侍史毋辞走送劳。
栗里正思陶靖节，愚溪不数柳仪曹。
只惭同队疎头角，莫恋樊笼损羽毛。
取友如君千载士，陆机作赋岂其豪。
琴曲歌辞。宛转歌二首
刘方平（唐代）

星参差，月二八，灯五枝。
黄鹤瑶琴将别去，芙蓉羽帐惜空垂。
歌宛转，宛转恨无穷。
愿为波与浪，俱起碧流中。

晓将近，黄姑织女银河尽。
九华锦衾无复情，千金宝镜谁能引。
歌宛转，宛转伤别离。
愿作杨与柳，同向玉窗垂。
读僧灵彻诗
白居易（唐代）

东林寺里西廊下，石片镌题数首诗。

言句怪来还校别，看名知是老汤师。
送牟尧文
李石（宋代）

别久无辞道路难，沿海裘依旧据征鞍。
五湖我已遭风逆，三迳君能犯雪寒。
下榻莫嫌烹瓠叶，倚门正及颂椒盘。
一杯少味仍相送，折得梅花带笑看。
玉楼春
晏殊（宋代）

杏梁归燕双回首。黄蜀葵花开应候。画堂元是降生辰，玉盏更斟长命酒。
炉中百和添香兽。帘外青蛾回舞袖。此时红粉感恩人，拜向月宫千岁寿。
舟中集杜句寄顾九和谕德二首 其二
陆深（明代）

尔家最近魁三象，童稚情亲四十年。避地何时免愁苦，断肠分手各风烟。

谢安不倦登临费，苏晋长斋绣佛前。李杜齐名真忝窃，封书寄与泪潺湲。
草堂清和尚赞
释宗杲（宋代）

凛凛孤风世所稀，碧眸炯炯电光辉。
贫儿示与衣中宝，富者教伊赤体归。
毒手惯曾烹佛祖，洪炉常用大钳鎚。
小根魔子还知否，此是吾家真白眉。
金缕曲 蚊帚
聂树楷（清代）

齐剪千茎雪。更平量琅玕半断，配他匀洁。生怕蒙茸拴不稳，万转千回牢结。

巧编作花纹点缀。彩线如环穿柄首，挂银钩帐角间陈设。

比麈尾，制全别。

纷纷宵小乘时出。苦宵来殷雷成市，吮人膏血。赖有此君能御侮，不住左萦右拂。

要仗汝，扫除一室。叵耐幺么多羽翼，正东驱，倏又从西逸。

清丑类，恐无术。
先公之爱马以病寄他厩今死矣
苏舜钦（宋代）

先君所乘马，其色白于银。磊落龙之种，权奇世共珍。

独嘶如想望，久步见精神。方目照代夜，拳毛刷渭津。

鬣寒如拥浪，蹄駃不惊尘。潦倒已伏枥，苍黄仍借人。

俄传弊帷信，无复锦蒙亲。倚棹思神骏，萧然泪洒巾。
简彦达
胡寅（宋代）

别来鱼雁半浮湛，一日掀杯酒便深。
照水颜容皆俗老，荫门槐竹尽成阴。
驱山塞海成何事，饭糗羹藜只此心。
但原岁丰人共乐，扶筇有兴即相寻。
和王龟龄不欺堂二首
林之奇（宋代）

地上空虚总是天，此中那复计中边。
好将天体为心体，体得纯全自浩然。
鹅房观穫示轩举
陈宝琛（清代）

慰情涉林坰，乘霁得观穫。人烟广莫野，十数即墟落。

黄云错蒲广，弥望际丛薄。沮洳自古然，潴防恃力作。

物穷例返本，敦俗孰农若？耘耔以俟天，操蹄愿已约。

营田有遗迹，稍稍事芟斫。犹似陶江佃，羡君好腰脚。

平生习畴垄，老顾无住著。休日亦自难，相从一宿乐。
传言玉女
曾觌（宋代）

凤阙龙楼，清夜月华初照。万点星球，护花梢寒峭。华胥梦里，老去欢情终少。花愁醉闷，总消除了。

紫陌嬉游，不似少年怀抱。珠帘十里，听笙箫声杳。幽期密约，暗想浅颦轻笑。良时莫负，玉山频倒。
杂诗二十七首
曹勋（宋代）

晓天梅润喜追凉，湖上夷悠兴自长。
清耳要闻蒲稗雨，拿舟深入水云乡。
送薛大入洛
房元阳（唐代）

惊年嗟未极，别绪复相依。雁随春北度，人共水东归。

夜月临轩尽，残灯入晓微。哀怨一罢曲，幽桂徒芳菲。
用韵简黄元辅二首
王迈（宋代）

发今如此不重青，醉后长歌折槛行。
老去一寒甘忍死，古来几士得全名。
稻畦蔬圃间中乐，药禁薇阶膜外荣。
所见略同君与我，不妨官小得人轻。
岁除即事十首
刘克庄（宋代）

门外呵寒客，鹑衣百结悬。
藏瓶犹可扑，莫费水衡钱。
闺情绝句（五首）
沙宛在（明代）

瓜果初陈月殿高，双星今夜会云曹。
笑来好事惟乾鹊，甘为他人髡顶毛。
过姜研云
王泰偕（清代）

为爱阶前点缀工，瞥惊仙子出房栊。轻盈好似鸳鸯舞，娇怯还宜翡翠笼。

差拟韩生过裤下，宛同新妇闭车中。北堂赖有忘忧草，难得赏心臭味同。
岁暮吟 其二
邵雍（宋代）

此情人不知，亦尝叹迟久。虽则叹迟久，奈何人不受。
杂兴 其五
韩淲（宋代）

独立看流水，草树相因依。清回滩声长，碧下波影迟。

人生老当敛，心口常自违。啼禽忽飞来，夏气今如兹。
送薛应翔人才之京名让
陶宗仪（明代）

持牒喜从乡老荐，画船搥鼓发江城。马空冀北标雄逸，凤起河东仰圣明。

万国朝天黄道直，五云拥日泰阶平。旌旗研影三千字，朱绂银章被宠荣。
病起夜坐读书一首
刘克庄（宋代）

蜀剂十杯扶胃气，南烹一筯忍馋涎。
病梨虽以樵贺废，寿栎翻因拥肿全。
已脱坡翁赤猴月，并逃谢傅白鸡年。
新凉尚起亲灯兴，谁道过时已悍坚。
五祖长老惠竹簟
黄裳（宋代）

六月如蒸火方老，三伏炎炎挠清抱。閒中雨汗林末悄，忽得禅师祖山耗。

笛材未许龙凤吟，却织双纹惬高卧。卷送西来尤是时，乃似乌薪雪天到。

长须为我扫幽榻，数尺涟漪细风过。谩入祖山何所闻，但觉雷声肃慵堕。

欲酬此意知未能，且学文公赠相好。
夜雨不寐
禅一（清代）

秋晚空山冷闭门，湿云时复起岩根。大都诗思因禅悟，一半钟声带雨昏。

短榻横眠聊自适，孤镫枯坐向谁论。毕生消受清閒福，惭愧难酬出世恩。
自判此生非醉杀则睡杀耳未知天公肯见容否作
苏泂（宋代）

采石江边踏鲤鱼，华山县里自骑驴。
世间非醉亦非睡，白堕黄粱莫笑渠。
书兰亭帖后
郑思肖（宋代）

千载流芳禊事馀，鼠须笔法重璠玙。晋人多喜清虚话，不及兰亭一纸书。
次韵王将仕二首
白玉蟾（宋代）

白雾重重山复山，山光树色有无间。
是中紫翠皆诗料，病起无聊着句难。
杭桥道间二首 其二
赵蕃（宋代）

安稳侵晨发，杭桥薄暮休。山穷多石峙，渡涉乱川流。

野性安猿马，归心逐鹭鸥。时平从路险，吾在岂人谋。
山下残夏偶作
李山甫（唐代）

等闲三伏后，独卧此高丘。残暑炎于火，林风爽带秋。

声名何要出，吟咏亦堪休。自许红尘外，云溪好漱流。
虞美人 题余秋室《美人麟镜图》
樊增祥（清代）

愁春一柳宫颦浅。笑转秋波眼。镜菱如月绿鬟松。粉扑玉如娇面晕霞红。

红霞晕面娇如玉。扑粉松鬟绿。月如菱镜眼波秋。转笑浅颦宫柳一春愁。
诮卢戡与予数约游三寺，戡独沉醉而不行
元稹（唐代）

乘兴无羁束，闲行信马蹄。路幽穿竹远，野迥望云低。

素帚茅花乱，圆珠稻实齐。如何卢进士，空恋醉如泥。
岩桂
刘子翚（宋代）

凉飔振远村，寂寞度清芬。山路不知处，月窗时夜闻。

孤根寒抱石，落子半飘云。袖手空延伫，无才可赋君。
两木
范成大（宋代）

绿橘生西山，得自髯翁家。
云此接活根，是岁当著花。
俛仰乃十霜，垂蠹纷相遮。
芳意竟寂莫，枯枝谩槎牙。
风土谅非宜，翁言岂予夸。
会令返故山，高深谢污邪。
石液滋旧根，山英擢新葩。
黄团挂霜实，大如崆峒瓜。
当有四老人，来驻七香车。
题仙都观
苏洵（宋代）

飘萧古仙子，寂寞苍山上。
观世眇无言，无人独惆怅。
深岩耸乔木，古观霭遗像。
超超不可揖，真意谁复亮。
蜿蜒乘长龙，倏忽变万状，
朝食白云英，暮饮石髄鬯。
心肝化琼玉，千岁已无恙。
世人安能知，服药本虚妄。
嗟哉世无人，江水空荡漾。
玉屏精舍夜坐
马庶（清代）

入夏惮炎燠，招凉爱幽境。僧房夜未阑，竹榻卧已冷。

遂揽葛衣起，独倚柴关静。乱泉喷云根，清露滴松顶。

万籁寂无声，半规逗微影。溪山取奚尽，风月怀自骋。

借问城市忙，何由钟磬警。
题雪棹图
王绅（宋代）

万顷顽云拨不开，山河大地总皑皑。怀人夜出山阴远，兴尽何妨半路回。
和黄龙清老三首
苏轼（宋代）

风前橄榄星宿落，月下桄榔羽扇开。
静默堂中有相忆，清江或遣化人来。
重过雷园
严粲（宋代）

静处人来少，园扉本不关。寒丛凄古径，落日思空山。

倚树吟情远，临池立影閒。晚林看更好，一抹冷烟还。
雪夜宿月华寺
郭祥正（宋代）

大庾南来山更佳，每逢古寺留柴车。曹溪衣传葛獠布，月岭树种蘋婆花。

千年不坏物稀有，一日寓赏心无涯。北人浪说瘴雾恶，行拥貂裘冲雪华。
送韩子云检正将漕江东二首 其二
杨万里（宋代）

名下得佳句，梦中哦半生。未逢心已契，相见眼偏明。

复此匆匆别，苍然惘惘情。非关风外树，侬自作离声。
使君有诗复次韵
陈造（宋代）

诗播乐职闻子渊，贵耳底用泥古先。
吾宗使君当世贤，援今辈古敢间然。
祖武孙谋有源水，功名济美方未已。
即今朝野属望深，简斋仙人真不死。
诗律欲并元刘驱，郡政坐使豚鱼孚。
编辑妙制纪殊绩，喑不措手吾非夫。
壮岁毫端有神物，才与年衰此心屈。
伸纸索句颇强颜，漫把清明誉天日。
春秋战国门。再吟
周昙（唐代）

好龙天为降真龙，及见真龙瘁厥躬。

接下不勤徒好士，叶公何异鲁哀公。
寄题杭州通判胡学士官居诗四首·溅玉斋
文同（宋代）

石林荦荦森座隅，激水注射成飞渠。
寒音琤然落环佩，爽气飒飞生庭除。
主人清标自可敌，底处胜概为能如。
想君不欲时暂去，其余满案堆文书。
雨後至近村
陆游（宋代）

夜雨晓方止，朝云犹作阴。
山余一寸碧，溪长半篙深。
卧泛白鸥渚，行穿黄叶林。
老农能共语，真率会人心。
牡丹十六韵
王禹偁（宋代）

艳绝百花惭，花中合面南。
赋诗情莫倦，中酒病先甘。
国色浑无对，天香亦不堪。
遮须施锦障，戴好上瑶簪。
苞拆深擎露，枝拖翠出蓝。
半倾留粉蝶，微亚摘宜男。
邻妓临妆妬，胡蜂得蕊贪。
忽翻晴吹动，浓睡晚烟含。
话别年经一，相逢月又三。
遣吾撏白发，为尔换新衫。
池馆邀宾看，衙庭放吏参。
仙娥喧道院，魔女逼禅庵。
乱折窠难惜，分题韵更探。
歌欢殊未厌，零落痛曾谙。
谷雨供汤沐，黄鹂助笑谈。
颜生如见此，未免也醺酣。
滁城对雪
韦应物（唐代）

晨起满闱雪，忆朝阊阖时。玉座分曙早，金炉上烟迟。

飘散云台下，凌乱桂树姿。厕迹鸳鹭末，蹈舞丰年期。

今朝覆山郡，寂寞复何为。
浪淘沙 秋夕
朱廷钟（清代）

新月挂长空，弓样玲珑。金凤萧飒桂香浓。砧杵谁家敲断续，惊起离鸿。

玉露湿芙蓉，啼损芳容。阑干倚遍画楼东。残梦不成鸳枕冷，恼煞秋蛩。
次韵和宗人安期见贺恩命之什
杨亿（宋代）

分班晓入翔鸾阙，直阁旁连浴凤池。
彩笔闲批五色诏，好风时动万年枝。
勒移钟阜惭归晚，称疾文园恨思迟。
何事吾宗心倍喜，春塘梦彻寄新诗。
入山诗
李德林（隋代）

登岭望重关，腰佩且鸣环。天河临易饮，月桂近将攀。

王母西山至，夫人南岳还。何必阳台下，要待梦容颜。
游仙诗
曹植（两汉）

人生不满百。
戚戚少欢娱。
意欲奋六翮。
排雾陵紫虚。
虚蜕同松奋。
翻迹登鼎湖。
翱翔九天上。
骋辔远行游。
东观扶桑曜。
西临弱水流。
北极登玄渚。
南翔陟丹邱。
上令狐舍人
李廓（唐代）

名利生愁地，贫居岁月移。买书添架上，断酒过花时。

宿客嫌吟苦，乖童恨睡迟。近来唯俭静，持此答深知。
洛阳道五首 其五
陈叔宝（南北朝）

青槐夹驰道，御水映铜沟。远望凌霄阙，遥看井干楼。

黄金弹侠少，朱轮盛彻侯。桃花杂渡马，纷披聚陌头。
过采石
方岳（宋代）

灵官行雨鳞幢湿，雷吼黑风吹水立。
英雄不奈剑花寒。然犀夜午鱼龙泣。
雪浪掀天箭能急，紫茸投箠胡星失。
吴宫酒醒岸花愁，不是龙骧勇无敌。
为两儿祝贺明府寿二首 其一
王应斗（明代）

城南星锦灿天中，瑞绕宫墙岁岁同。问道立深门下雪，披怀哎挹座间风。

松高泰岳千寻碧，花放河阳七度红。唱罢海筹无尽爵，明霞初拥日生东。
过王学颜新居登七层楼
汪沆（清代）

别君三载音尘断，每到思君愁浩涆。买船闽海一归来，花事阑珊春过半。

征衫脱却访君家，闻道移家大井畔。巷交阛阓沸蜩螗，更憎街泥没两骭。

讵知有道居自殊，才得入门喧寂判。因山为屋结构牢，高者跨岩低傍厂。

开轩排闼引我梯，每上一层眼界换。鼓勇直跻七层颠，俨似浮屠卓云汉。

元龙百尺空自豪，宏景三层何足算。江形左抱湖右环，舄下风帆凫雁乱。

遥山重叠不知名，一一送青来几案。城中有此奇绝境，使我烦纡一朝泮。

乾鱼脱粟且午餐，爱君真率从君膳。家酿如泉续续添，蝉联贪话忘晡旰。

半酣俯瞰十万家，喜屡丰年无绝爨。飘飘我欲御风行，咫尺蓬莱到隔岸。
病起初见宾僚，时上疏丐未抱陆务观云︰春初
范成大（宋代）

迟日温风护海棠，十分颜色醉春妆。
天公已许晴教好，说与鸣春一任忙。
报事碧鸡坊里来，今年花少似前回。
笙簧冷落遨头病，不著梁州打不开。
观弈自嘲
袁保恒（清代）

未肯空从壁上观，不辞心力为君弹。那知更被胸中恼，从此输赢袖手看。
九锡庵
李之仪（宋代）

强臣欲窃命，九锡乃所僭。奈何得道人，亦复有此念。

是非固不同，等欲示其渐。石地凿龙趺，穹载极该赡。

漫灭半可读，以足表龟监。名存物何在，遗制不少欠。

帝意岂无谓，人事徒妄占。何适非偶然，随遇始弛担。
句
吴光（宋代）

日长人静闻风佩，雨久堂空生水衣。
踏莎行·绿树归莺
晏殊（宋代）

绿树归莺，雕梁别燕。春光一去如流电。当歌对酒莫沉吟，人生有限情无限。
弱袂萦春，修蛾写怨。秦筝宝柱频移雁。尊中绿醑意中人，花朝月夜长相见。
金盏子
蒋捷（宋代）

练月萦窗，梦乍醒、黄花翠竹庭馆。心字夜香消，人孤另、双鹣被池羞看。拟待告诉天公，减秋声一半。无情雁。正用恁时飞来，叫云寻伴。

犹记杏栊暖。银烛下，纤影卸佩款。春涡晕，红豆小，莺衣嫩，珠痕淡印芳汗。自从信误青骊，想笼莺停唤。风刀快，翦尽画檐梧桐，怎翦愁断。
道乡赞二首 其二
邹浩（宋代）

昔时吏部侍郎，今日道乡居士。毕竟这个是谁，一任更安名字。
一斛珠 其一
佚名（宋代）

琼搓粉滴。南枝只报江南坼。横斜疏影溪边窄。剪碎白云，分付陇头客。
冰肌绰约疑姑射。铅华消尽见真色。不随桃李开红白。我为东君，来报春消息。
寄林信州
赵蕃（宋代）

岭近梅花开已多，水南梅事又如何。
使君假日曾游否，客子临如空屡哦。
好士何妨勤下榻，丰年那有拙催科。
倦游我亦怀三径，何况传闻政免苛。
答史馆张学士段柳庶子学士集贤院看花见寄兼呈柳学士
韦应物（唐代）

班杨秉文史，对院自为邻。馀香掩阁去，迟日看花频。

似雪飘阊阖，从风点近臣。南宫有芳树，不并禁垣春。
竹夫人
杨公远（宋代）

羞领青奴号，由来节操刚。
有生惟具眼，不妒为无肠。
恋恋言何寂，娟娟体自凉。
弃捐知素分，那敢望专房。
春色
邵雍（宋代）

去岁春归留不住，今年春色来何处。
洛阳处处是桃源，小车渐转东街去。
游百丈瀑呈大通师
李达（明代）

朝游林坑坑水急，凛如飞雪沸如煮。暮宿沙头小院空，卧闻屋瓦鸣溪雨。

晓来扫却放澄霁，崖树时逢细瀑吐。陶公洞天未暇寻，又见洪泉百丈舞。

山神不嗔来已数，水伯有知曾著语。昔逢枯旱泫微流，今日壮观嗟未睹。

真珠捣碎如齑粉，万斛一时倾水府。烟漫云蒸湿我衣，潭上亭前此何所。

仙露百弓洒草木，长风十里摐金鼓。大通先生京国客，来向山中洗尘土。

携我来游容我狂，依然杯酒如初聚。更踏十二峰头去，处处白练飞今古。
简袭庆斋主人
黄希旦（宋代）

雨过浮山好，无如袭庆斋。主人操大雅，楼阁俯苍崖。

槛碧摇新柳，庭黄发嫩槐。登临诗酒兴，此际与谁偕。
和回山人榴皮题壁旧韵
张濡（宋代）

芒鞋记踏青犹软，野径萦纡雪尚余。
走笔锓珉增愧色，可无挽谷一篇书。
逊子以今岁正月十六日之毗陵而以十二月十五
曾几（宋代）

不见吾儿久，今朝慰眼前。
分襟灯火夜，回棹雪霜天。
中鹄令人喜，将雏得我怜。
一杯欢笑后，急急理尘编。
自嘲
陆游（宋代）

清心不醉猩猩酒，省事那营燕燕巢。
惟有著书殊未厌，暮年铁砚亦成凹。
观山僧舍
高慎中（清代）

精舍清幽倚翠微，半岑云气护禅扉。松林风度山闻语，薜荔霜凝屋挂衣。

小雪僧归农事早，午斋客到贝音稀。最怜壁立轩窗后，蝙蝠乘秋百丈飞。
送云扶妹归扬州 其三
袁机（清代）

水榭风镫廿四桥，乘鸾月夜好吹箫。双鱼切记勤芳讯，莫负春江一夜潮。
和鲁漕喜雨二首
吴芾（宋代）

秋来日日困骄阳，正欲斋心问彼苍。
倏尔四郊云气合，霈然一夜雨声长。
三农已有仓箱庆，万室还欣枕簟凉。
幸值故人来过我，尊前莫惜醉淋浪。
伯氏少卿侍建安文安二王讲席于资善堂夜被旨锡紫章服辄成长句纪庆
葛胜仲（宋代）

岐嶷天人讲肆筵，恩华夜到华门前。十行诏墨芝香重，三品朝衣葚色鲜。

能取身章同拾芥，应酬古本似奔泉。拖金朱绿更旬日，岂待常涂二十年。
挽知军刘公三首
陈棣（宋代）

种学三冬富，禔身百行兼。
文章崑玉莹，政事莫邪銛。
才赡荣登早，心休进取廉。
典刑今已矣，遐想泪空沾。
彭心斋讳逢源自作颂呈师师於一句下加三句
释印肃（宋代）

妙哉心斋，浅入深埋。
欲识神通并妙用，何妨运水及搬柴。
八声甘州 宪司循行召试
洪希文（元代）

秋光如此，摧落堪嗟，菊颖正新黄。对远山如画，残霞似缕，淡淡烟光。怪得数声喜鹊，好语绕山墙。报道黄华使，载酒登冈。回望碧云深处，凛绣衣霄汉，玉斧光芒。况幕中二客，辣手试风霜。看醉蘸龙蛇键笔，借时人、脍炙齿牙香。侬才薄，如何七步，急就成章。
秦国夫人挽辞三首 其二
晁补之（宋代）

相国家风独，夫人壸范如。宝珈宜服象，文锦合轩鱼。

感慨温成议，光华庆寿馀。非夫闻敌退，应愧此生虚。
夏至日与太学同舍会葆真二首
陈与义（宋代）

微官有阀阅，三赋池上诗。
林密知夏深，仰看天离离。
官忙负远兴，觞至及良时。
荷气夜来雨，百鸟清昼迟。
微风不动苹，坐看水色移。
门前争夺场，取欢不偿悲。
欲归未得去，日暮多黄鹂。
次韵刘莘老学士惜别言怀兼呈次中察院二首
苏颂（宋代）

诗侣方逢梦与微，摅怀未尽遽言归。
正思玉鱠将登俎，应笑缁尘又染衣。
金石交情知不改，辅车形体自相依。
何时得遂江湖乐，薄宦牵羁甚纆徽。
赠空禅师
喻凫（唐代）

虎见修行久，松知夏腊高。寒堂坐风雨，瞑目尚波涛。
独步
释绍嵩（宋代）

独步时凝望，幽襟失所从。
烟霞横眼界，天地醉心胸。
泽国秋容老，人家水影重。
行穷十里岭，回首兴何慵。
上严廉访十首
熊禾（元代）

煌煌五星聚，瑞世启文治。
明道十事奏，横渠一方议。
有志不得行，曲学竟持世。
六经亡其一，此责竟谁诿。
春日田园杂兴
赵必范（宋代）

一岁农功只在春，夫夫妇妇岁艰辛。
青门旧有种瓜地，绿野新艰躬稼人。
早把牛衣教诸子，欲修簪具间良辰。
夜来谷口东风过，只恐逢人间子真。
临江仙·巍峨万丈与天高
邢俊臣（宋代）

巍峨万丈与天高。物轻人意重，千里送鹅毛。
杂咏十首
方凤（宋代）

昆鹏奋云霄，尺鷃栖野草。
物各适其天，夫岂论大小。
寿太师益公 其二
洪适（宋代）

自从麟阁云台后，直到凌烟不乏人。唐突汉唐今日是，元勋唯有一师臣。
桃红菊
释元肇（宋代）

桃叶桃根逐水流，冷烟凉月几番秋。篱边强作春风面，满地黄金不替愁。
和承旨学士喜资政侍郎休退五绝
宋祁（宋代）

高挂尘冠静拂衣，安贫知退似君稀。
门前便是东山路，谁肯功成名遂归。
高粹送糟蟹破故纸芽口占以谢
洪咨夔（宋代）

无肠公子醉乡徒，风味元来蜀似吴。
便好挂门驱瘧鬼，不须诗咏血模糊。
蒲筥新芽补骨脂，雨痕照眼碧离离。
功於枸杞庵藦似，不是山人底得知。
夜坐兼戏环上人 其三
李彭（宋代）

落木霜猿到耳，风高候雁横空。觅句深凭料理，解围俄听晨钟。
到三山
陈宓（宋代）

违乡数驿肆驰驱，正是年华欲换时。
山色万家开户牖，水锦十里列旌旗。
物情欣泰随方见，世态暄凉只自知。
一别南台兹六载，重来尽记道间奇。
为陈秀才题墨妙堂
慕容彦逢（宋代）

宝池当几润滑并，蟾蜍玉窦寒泉倾。墨花泛泛花脚轻，云笺皎皎月色明。

凝然嗣将先管城，一扫神怪吁难名。腾龙舞凤相回萦，倒日翻星草隶行。

或如悬崖倚孤撑，又如脱兔驰万兵。猿攀虎怒势争鲸，奔蜃骇驶波浪惊。

篆斯隶邈草伯英，钟蔡卫索更品评。逸少兼之集大成，寥寥千载无与京。

鼠须蚕茧秘迹清，玉华遗言同誓盟。埋藏不计申与庚，模踪间出相光晶。

太丘佳士天气清，访求宝字金满籯。编联轴卷纷纵横，名家诸妙皆有声。

文馀高致超八闳，深求众法窥忘情。会当临池染澄瀛，银钩万字挥峥嵘。
秋思
岑参（唐代）

那知芳岁晚，坐见寒叶堕。
吾不如腐草，翻飞作萤火。
山中赠别田拒山宪副 其四
朱浙（明代）

昨日未晴今日晴，东暝曙色渐开明。潮回海岸苍苔滑，路没溪桥秋水平。

人在他乡为逆旅，天教今雨试交情。三山驿外秋风里，白苧冲寒两弟兄。
入郡城，泊文家宅子，夜热不寐
杨万里（宋代）

毒热通宵不得眠，起来弄水绕庭前。
大星跳下银盆底，翻动琉璃一镜天。
今日歌
文嘉（明代）

今日复今日，今日何其少！
今日又不为，此事何时了？
人生百年几今日，今日不为真可惜！
若言姑待明朝至，明朝又有明朝事。
为君聊赋今日诗，努力请从今日始。
浪淘沙（十月十九夜赏菊）
葛胜仲（宋代）

我爱菊花枝。浥露偏宜。旋移佳种一年期。照眼黄金三径烂，可但东篱。

秋老摘花吹。敢恨开迟。只愁一夜便香衰。待插满头年大也，且泛芳卮。
送华仲实译史入京
陆文圭（元代）

苍颉何代人，后乃有冰斯。
智者能创物，此理不复疑。
国朝重文字，设官如经师。
君才实楚产，北学尤恢奇。
冥鸿登翰音，威凤呈羽仪。
青云睨子贵，皓首笑吾衰。
尚白玄空守，飞黄势莫追。
祖行迟出郭，东畎正耘耔。
献天寿慢
佚名（宋代）

日暖风和春更迟。是太平时。我从蓬岛整容姿。来降贺丹墀。
幸逢灯夕真佳会，喜近天威。神仙寿算远无期。献君寿、万千斯。
江都胡琯卿明经
章型（清代）

精神矍铄古须眉，介寿逢君七秩时。幸与德邻频问字，愧无仪献且陈诗。

门多立雪传元箸，座设扶风拥绛帷。更羡耄年真乐事，崭然头角四孙枝。
挽高邮守晏桂山
文天祥（宋代）

淮南已仙去，桂树郁青青。
五马贤声望，三丞旧典刑。
邦人多感叹，诸老半凋零。
何日持鸡酒，伤心请葬铭。
砚池
王十朋（宋代）

凤翥龙蟠字字奇，陶泓汤沐向斯池。波心雨后一鱼跃，犹似当年吞墨时。
立春赐宴拜和御制
金幼孜（明代）

海宇春回瑞景迟，年丰民物乐熙熙。彤庭锡宴皆沾醉，千载君臣庆会时。
春日杂兴七首 其六
唐庚（宋代）

月团新碾破春酲，赖有归鸿寄好音。人在天涯莫回首，恐输华发上瑶簪。
又寄潼川漕仲房 其一
孙应时（宋代）

巴蜀劳肤使，溪山隔岁华。一身知许国，万里岂忘家。

腊雪装归辔，春风阅禁花。君王定前席，不必赋长沙。
宫词
王予可（宋代）

水曲朱门漪漾漫，一帘花雨月波寒。
金闺背衬鸳鸯冷，春困秋千立画干。